ए दौऐं गल्लां उसदे दमाकै च नेइआं पलची गेइआं जे उनेंगी निखेड़िये पन्छानने दा कोई पोआ गै नेईं रेआ। सिरै पर हत्थ रक्खी, ताड़ी जन लाए दे ओ सारी रात बैठा सोचदा गै रेआ। बिलू, ते मुन्ना। उफ! अज्ज कैसी गल्ती करी बैठा हा। दुर्गा गी मूढ़ै बच्चा लैतै औंदे दिक्खियै उसी सेई होआ जे मुन्ने गी चुक्कै दे बिलू आवा करदी ऐ। अजें बी ओ नजारा उसी भरम नेईं बुझोआ करदा ऐ। बिलू, ते मुन्नै बिन इस घरै च ओ रौह्वा दा किआं ऐ? किस जिगरै कन्नै? उसदा कालजा हाहाकार करन लग्गेआ। पराए कम्म, देसै दे कम्म-ए भूतके मामले न। सोना, ते उसदी माऊ दी चिंता, उंदी घर-गृस्थियै दा प्रबन्ध, सोना दे इम्तेहानै गितै मदाद, तिनकौड़ी दे मामले दी पैरबी, सहायता-समिति-इनें सभनें कम्में च उसदे दिन बीतदे न। हून ओ इनें सारें शा खलासी चांह्दा ऐ। ए सब हून होर नेईं चुकोंदा।